作者:吳文英
標題:惜黃花慢
內容:粉靨金裳。映繡屏認得，舊日蕭娘。翠微高處，故人帽底，一年最好，偏是重陽。避春祗怕春不遠，望幽徑、偷理秋妝。殢醉鄉。寸心似翦，飄蕩愁觴。潮腮笑入清霜。鬥萬花樣巧，深染蜂黃。露痕千點，自憐舊色，寒泉半掬，百感幽香。雁聲不到東籬畔，滿城但、風雨淒涼。最斷腸。夜深怨蝶飛狂。